สรุปภาวะตลาดต่างประเทศ ประจำวันที่ 8 พ.ค. 2563
สรุปภาวะตลาดต่างประเทศ ประจำวันที่ 8 พ.ค. 2563
11 พ.ค. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อวันศุกร์ (8 พ.ค.) หลังกระทรวงแรงงานสหรัฐเปิดเผยตัวเลขการจ้างงานนอกภาคเกษตรเดือนเม.ย.ร่วงลงน้อยกว่าที่วิตกกัน นอกจากนี้ ตลาดยังได้แรงหนุนจากข่าวที่ว่า ผู้แทนการค้าสหรัฐและจีนได้หารือกันเกี่ยวกับข้อตกลงการค้าเฟสแรก โดยจีนระบุว่า ทั้งสองฝ่ายได้ตกลงที่จะปรับปรุงบรรยากาศเพื่อส่งเสริมการปฏิบัติตามข้อตกลงดังกล่าว
ดัชนีเฉลี่ยอุตสาหกรรมดาวโจนส์ปิดที่ 24,331.32 จุด เพิ่มขึ้น 455.43 จุด หรือ +1.91%, ดัชนี S&amp;P500 ปิดที่ 2,929.80 จุด เพิ่มขึ้น 48.61 จุด หรือ +1.69% และดัชนี Nasdaq ปิดที่ 9,121.32 จุด เพิ่มขึ้น 141.66 จุด หรือ +1.58%
 
ตลาดหุ้นยุโรปปิดบวกเมื่อวันศุกร์ (8 พ.ค.) เนื่องจากนักลงทุนคลายความวิตกเกี่ยวกับความขัดแย้งด้านการค้าระหว่างสหรัฐ-จีน หลังจากที่เจ้าหน้าที่ของสองประเทศได้หารือกันทางโทรศัพท์เกี่ยวกับข้อตกลงการค้าเฟสแรก นอกจากนี้ นักลงทุนยังได้แรงหนุนจากการที่ประเทศต่างๆ ผ่อนคลายมาตรการล็อกดาวน์ ซึ่งจะช่วยกระตุ้นการฟื้นตัวของเศรษฐกิจโลกที่ได้รับผลกระทบจากการแพร่ระบาดของไวรัสโควิด-19
ดัชนี Stoxx Europe 600 เพิ่มขึ้น 0.91% ปิดที่ 341.05 จุด
ดัชนี DAX ตลาดหุ้นเยอรมนีปิดที่ 10,904.48 จุด เพิ่มขึ้น 145.21 จุด หรือ +1.35% และดัชนี CAC-40 ตลาดหุ้นฝรั่งเศสปิดที่ 4,549.64 จุด เพิ่มขึ้น 48.20 จุด หรือ +1.07%
 
ตลาดหุ้นลอนดอนปิดทำการวันศุกร์ที่ 8 พ.ค.เนื่องในวันหยุดธนาคารของอังกฤษ
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดเพิ่มขึ้นเมื่อวันศุกร์ (8 พ.ค.) หลังเบเกอร์ ฮิวจ์ ซึ่งเป็นผู้ให้บริการขุดเจาะน้ำมันของสหรัฐเปิดเผยว่า แท่นขุดเจาะน้ำมันและก๊าซธรรมชาติในสหรัฐที่มีการใช้งาน มีจำนวนลดลงอีกในสัปดาห์นี้ นอกจากนี้ ราคาน้ำมันยังได้แรงหนุนจากความเชื่อมั่นเกี่ยวกับการปรับลดการผลิต และความต้องการใช้น้ำมันเบนซินที่เพิ่มขึ้นในสหรัฐ
สัญญาน้ำมันดิบ WTI ส่งมอบเดือนมิ.ย. เพิ่มขึ้น 1.19 ดอลลาร์ หรือ 5.1% ปิดที่ 24.74 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. เพิ่มขึ้น 1.51 ดอลลาร์ หรือ 5.1% ปิดที่ 30.97 ดอลลาร์/บาร์เรล
 
สัญญาทองคำตลาดนิวยอร์กปิดปรับตัวลงเมื่อวันศุกร์ (8 พ.ค.) เนื่องจากนักลงทุนขายทองคำซึ่งเป็นสินทรัพย์ปลอดภัยออกมา หลังจากตลาดหุ้นสหรัฐพุ่งขึ้นขานรับกระทรวงแรงงานเปิดเผยตัวเลขการจ้างงานนอกภาคเกษตรเดือนเม.ย.ร่วงลงน้อยกว่าคาด
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 11.9 ดอลลาร์ หรือ 0.69% ปิดที่ 1,713.9  ดอลลาร์/ออนซ์ แต่ในรอบสัปดาห์นี้ สัญญาทองคำ เพิ่มขึ้น 0.8%
สัญญาโลหะเงินส่งมอบเดือนก.ค. เพิ่มขึ้น 18.8 เซนต์ หรือ 1.21% ปิดที่ 15.778 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 7.2 ดอลลาร์ หรือ 0.92% ปิดที่ 789.3 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 14.60 ดอลลาร์ หรือ 0.8% ปิดที่ 1,821.10 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (8 พ.ค.) เนื่องจากนักลงทุนเทขายดอลลาร์ออกมา หลังกระทรวงแรงงานสหรัฐเปิดเผยตัวเลขการจ้างงานนอกภาคเกษตรร่วงลงเป็นประวัติการณ์ถึง 20.5 ล้านตำแหน่งในเดือนเม.ย.
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.15% สู่ระดับ 99.7399 เมื่อคืนนี้
ดอลลาร์อ่อนค่าลงเมื่อเทียบกับฟรังก์สวิส ที่ระดับ 0.9708 ฟรังก์ จากระดับ 0.9733 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.3931 ดอลลาร์แคนาดา จากระดับ 1.3991 ดอลลาร์แคนาดา แต่หากเทียบกับเงินเยน ดอลลาร์แข็งค่าขึ้นแตะที่ระดับ 106.66 เยน จากระดับ 106.29 เยน
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0840 ดอลลาร์ จากระดับ 1.0825 ดอลลาร์, เงินปอนด์แข็งค่าแตะที่ระดับ 1.2410 ดอลลาร์ จากระดับ 1.2357 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.6525 ดอลลาร์ จากระดับ 0.6486 ดอลลาร์สหรัฐ